શાંત શહેર ગણાતાં રંગીલા રાજકોટમાં ગમે ત્યારે ગમે ત્યાં નજીવી વાતે ધબધબાટી બોલી જાય છે. રંગીલુ રાજકોટ જાણે લોહીયાળ રાજકોટ બની ગયું હોય તેમ છેલ્લા ૨૧ દિવસમાં ત્રણ-ત્રણ હત્યાના બનાવ બન્યા છે. ૧૦ મેના રોજ કોઠારીયા રોડ માસ્તર સોસાયટીમાં વૃધ્ધા જયશ્રીબેન શુકલાની તેના જ ઘરમાં હત્યા કરાયેલી લાશ મળી હતી. એ પછી પરમ દિવસે મોરબી રોડ પર મિત્રના ડખ્ખામાં સમાધાન કરવા ગયેલા નિર્દોષ સુથાર યુવાન કિશનને છરી ઝીંકી પતાવી દેવાયો હતો. તેના આરોપીઓને હજુ ગત સાંજે જ પોલીસે પકડ્યા છે. ત્યાં મોડી રાત્રે સોમનાથ સોસાયટીના આહિર યુવાનની હત્યાનો બનાવ બન્યો છે.